ธนชาตฮุบนครหลวงไทยถือหุ้นใหญ่99.24%
ธนชาตฮุบนครหลวงไทยเบ็ดเสร็จ ถือหุ้นใหญ่ 99.24% เตรียมเพิกถอนหุ้นนครหลวงไทยออกจากตลาด
10 มิ.ย. 2553

ธนชาตฮุบนครหลวงไทยเบ็ดเสร็จ ถือหุ้นใหญ่ 99.24% เตรียมเพิกถอนหุ้นนครหลวงไทยออกจากตลาด 
นายสมเจตน์  หมู่ศิริเลิศ  ประธานกรรมการบริหาร ธนาคารนครหลวงไทย และรองกรรมการผู้จัดการอาวุโส ธนาคารธนชาต เปิดเผยว่า ธนาคารธนชาต ได้ทำคำเสนอซื้อหุ้นธนาคารนครหลวงไทย (SCIB) จากผู้ถือหุ้นรายอื่นทั้งหมดเป็นการทั่วไป ในราคาเสนอซื้อหุ้นละ 32.50 บาท ระหว่างวันที่ 29 เม.ย. – 9 มิ.ย.  ส่งผลให้ขณะนี้ธนาคารธนชาต เป็นผู้ถือหุ้นใหญ่ในธนาคารนครหลวงไทย  99.24%    
ทั้งนี้เพื่อให้เป็นไปตามแผนการรวมกิจการระหว่างกัน มติที่ประชุมคณะกรรมการทั้ง 2 ธนาคาร จึงเห็นสมควรให้ธนาคารนครหลวงไทย ทำการเพิกถอนหลักทรัพย์ออกจากตลาดหลักทรัพย์ โดยธนาคารนครหลวงไทย ได้กำหนดวันประชุมชี้แจงให้กับผู้ถือหุ้น และผู้ลงทุนทั่วไป เพื่อให้ความเห็นเกี่ยวกับการเพิกถอนหุ้นในวันที่ 29 ก.ค. 2553 พร้อมทั้งกำหนดวันประชุมใหญ่วิสามัญผู้ถือหุ้นครั้งที่ 1/2553 ในวันที่ 5 ส.ค.
จากนั้นธนาคารธนชาตจะทำการเสนอซื้อหลักทรัพย์  (Tender Offer) ของธนาคารนครหลวงไทยอีกครั้ง ในช่วงเดือนก.ย. – พ.ย. 2553 
สำหรับขั้นตอนต่อไป เมื่อการโอนกิจการเสร็จสิ้น ธนาคารนครหลวงไทย จะดำเนินการชำระบัญชีเพื่อปิดกิจการ และธนาคารธนชาต จะดำเนินการคืนใบอนุญาตประกอบกิจการธนาคารพาณิชย์ของธนาคารนครหลวงไทยให้แก่ธนาคารแห่งประเทศไทย(ธปท.)
“ธนาคารธนชาต ยืนยัน เราไม่มีความประสงค์ที่จะลดสัดส่วนการถือหุ้นของธนาคารนครหลวงไทยลง” นายสมเจตน์ กล่าว
นายสมเจตน์ เปิดเผยว่า ธนาคารนครหลวงไทย มีผลประกอบการและฐานะทางการเงินที่แข็งแกร่งเพียงพอที่จะใช้หมุนเวียนภายในธนาคารและเพื่อขยายธุรกิจในอนาคต โดยไม่มีความจำเป็นที่จะต้องพึ่งพาการระดมเงินทุนจากตลาดหลักทรัพย์ นอกจากนี้หากธนาคารมีความจําเป็นต้องการระดมเงินทุนในอนาคต ธนาคารสามารถจัดหาจากแหล่งเงินทุนอื่นได้